EBTA UZRAUDZĪBAS IESTĀDES DELEĢĒTAIS LĒMUMS

(2021. gada 22. aprīlis),

ar ko apstiprina Norvēģijas statusu “brīva no trakumsērgas vīrusa infekcijas (RABV)” un groza Lēmumu Nr. 032/21/COL [2021/1333]

EBTA UZRAUDZĪBAS IESTĀDE,

ņemot vērā Nolīgumu starp EBTA valstīm par Uzraudzības iestādes un Tiesas izveidi un jo īpaši tā 1. protokola 1. panta 2. un 3. punktu,

ņemot vērā Līguma par Eiropas Ekonomikas zonu (“EEZ līgums”) I pielikuma I nodaļas 1.1. daļas 13. punktā minēto tiesību aktu – Eiropas Parlamenta un Padomes Regulu (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (1) (“Regula (ES) 2016/429”), kas grozīta un pielāgota EEZ līgumam ar minētā līguma I pielikumā minētajiem īpašajiem un nozaru pielāgojumiem, un jo īpaši tās 36. panta 3. punktu un 266. panta 2. punktu,

ņemot vērā EEZ līguma I pielikuma I nodaļas 1.1. daļas 13.h punktā minēto tiesību aktu – Komisijas Deleģēto regulu (ES) 2020/689 (2019. gada 17. decembris), ar ko attiecībā uz noteikumiem par noteiktu sarakstā norādītu un jaunradušos slimību uzraudzību, izskaušanas programmām un statusu “brīvs no slimības” papildina Eiropas Parlamenta un Padomes Regulu (ES) 2016/429 (2) (“Deleģētā regula (ES) 2020/689”), kas pielāgota ar minētā līguma I pielikumā minētajiem īpašajiem un nozaru pielāgojumiem, un jo īpaši tās 70. panta 3. punktu,

kas pielāgots EEZ līgumam ar EEZ līguma 1. protokola 4. punkta d) apakšpunktu.

tā kā:

Regula (ES) 2016/429 un Deleģētā regula (ES) 2020/689 tika iekļautas EEZ līguma pielikumos no 2021. gada 17. aprīļa. Saskaņā ar piemērošanas datumu, kas noteikts Regulā (ES) 2016/429, Komisijas Deleģētajā regulā (ES) 2020/687 (3) un Deleģētajā regulā (ES) 2020/689, minētās regulas piemēro no 2021. gada 21. aprīļa.

Ar Regulu (ES) 2016/429 ir izveidots jauns tiesiskais regulējums tādu slimību profilaksei un kontrolei, kas ir pārnēsājamas uz dzīvniekiem vai cilvēkiem. Proti, tajā paredzēts Eiropas Ekonomikas zonas valstīm (“EEZ valstis”) vai to zonām apstiprināt statusu “brīvs no slimībām” attiecībā uz konkrētām slimībām, kas uzskaitītas minētās regulas 5. panta 1. punktā, vienai vai vairākām relevantām dzīvnieku sugām (“statusi”).

Lēmumā Nr. 032/21/COL ir uzskaitīti statusi “brīvs no slimības” un “bez vakcinācijas” un izskaušanas programmas Norvēģijā un Islandē un to zonās vai nodalījumos, kas apstiprināti saskaņā ar Regulu (ES) 2016/429 un Deleģēto regulu (ES) 2020/689.

Attiecībā uz dažām sarakstā norādītajām slimībām, tostarp trakumsērgas vīrusa infekciju (RABV), Regulā (ES) 2016/429 un Deleģētajā regulā (ES) 2020/689 pirmo reizi ir paredzēti noteikumi par statusa “brīvs no slimības” apstiprināšanu dalībvalstīm vai to zonām vai nodalījumiem.

Regulas (ES) 2016/429 36. panta 3. punktā noteikts, ka pieteikumus uz statusu “brīvs no slimības” no EEZ valstīm vai to zonām attiecībā uz konkrētām sarakstā norādītām slimībām apstiprina, ja vēsturiskie un uzraudzības dati apliecina, ka tās ir brīvas no konkrētās slimības.

Saskaņā ar Regulas (ES) 2016/429 39. panta a) punkta iii) apakšpunktu Deleģētās regulas (ES) 2020/689 70. pantā ir noteikti kritēriji statusa “brīvs no slimības” atzīšanai attiecībā uz EEZ valsti vai tās zonu, pamatojoties uz vēsturiskiem vai uzraudzības datiem, tostarp attiecībā uz trakumsērgas vīrusa infekciju (RABV).

Regulas (ES) 2020/689 70. panta 3. punktā ir noteikts, ka Iestāde “uz divu gadu periodu no dienas, kad šī regula kļūst piemērojama, var [Norvēģijai] vai zonām piešķirt statusu “brīva no slimības” attiecībā uz:

a) RABV infekciju, ja par to bijis jāpaziņo saskaņā ar Direktīvas 64/432/EEK 8. pantu un īstenota vajadzīgā uzraudzība saskaņā ar Eiropas Parlamenta un Padomes Direktīvas 2003/99/EK (4) 4. pantu, un pēdējo divu gadu laikā nav ziņots ne par vienu gadījumu sarakstā norādīto sugu dzīvniekiem;”.

Norvēģijas Pārtikas nekaitīguma iestāde 2020. gada 25. novembra vēstulē (dok. Nr. 1166401) Iestādei iesniedza pieteikumu par statusa “brīvs no slimības” apstiprināšanu visai Norvēģijas teritorijai attiecībā uz trakumsērgas vīrusa infekciju (RABV). Šim pieteikumam bija pievienots Norvēģijas Veterinārā institūta ziņojums, kas sniegts, lai pierādītu Norvēģijas vēsturisko brīvību no trakumsērgas vīrusa infekcijas (RABV) (dok. Nr. 1166395).

Iestāde ciešā sadarbībā ar Eiropas Komisiju ir izskatījusi ziņojumu un, ņemot vērā minēto informāciju, uzskata, ka Norvēģija ir izpildījusi Regulas (ES) 2016/429 36. panta 3. punktā un Deleģētās regulas (ES) 2020/689 70. panta 3. punkta a) apakšpunktā paredzētos nosacījumus (dok. Nr. 1190351). Tāpēc Iestāde ar šo lēmumu apstiprina Norvēģijas statusu “brīva no trakumsērgas vīrusa infekcijas (RABV)” un attiecīgi groza Lēmuma Nr. 032/21/COL pielikumu.

Iestāde ar savu Deleģēto lēmumu Nr. 030/21/COL (dokuments Nr. 1194415) pienācīgi iesniedza lēmuma projektu komitejai saskaņā ar Regulas (ES) 2016/429 36. panta 4. punktu un 266. panta 2. punktu. Komiteja apstiprināja lēmuma projektu. Attiecīgi lēmuma projekts ir saskaņā ar komitejas atzinumu.

Līdz ar to ir attiecīgi jāgroza Lēmums Nr. 032/21/COL,

IR PIEŅĒMUSI ŠO LĒMUMU.

1. pants Ar šo visā Norvēģijas teritorijā apstiprina statusu “brīvs no trakumsērgas vīrusa infekcijas (RABV)”. Ar šo Lēmuma Nr. 032/21/COL pielikumu aizstāj ar šā lēmuma pielikumu.

2. pants Šis lēmums stājas spēkā tā parakstīšanas dienā.

3. pants Šis lēmums ir adresēts Norvēģijai.

4. pants Autentisks ir šā lēmuma teksts angļu valodā.

Brisele, 2021. gada 22. aprīlī EBTA Uzraudzības iestādes vārdā, rīkojoties saskaņā ar Deleģēto lēmumu Nr. 130/20/COL, – atbildīgais kolēģijas loceklis Högni S. KRISTJÁNSSON līdzparakstījies Tieslietu un administratīvo lietu nodaļas direktors Carsten ZATSCHLER

(1) OV L 84, 31.3.2016., 1. lpp.

(2) OV L 174, 3.6.2020., 211. lpp.

(3) Komisijas Deleģētā regula (ES) 2020/687 (2019. gada 17. decembris), ar ko attiecībā uz noteikumiem par noteiktu sarakstā norādītu slimību profilaksi un kontroli papildina Eiropas Parlamenta un Padomes Regulu (ES) 2016/429 (OV L 174, 3.6.2020., 64. lpp.).

(4) EEZ līguma I pielikuma I nodaļas 7.1. daļas 8.a punktā minētais akts – Eiropas Parlamenta un Padomes Direktīva 2003/99/EK (2003. gada 17. novembris) par zoonožu un zoonožu ierosinātāju uzraudzību, ar kuru groza Padomes Lēmumu 90/424/EEK un atceļ Padomes Direktīvu 92/117/EEK, kas grozīta un pielāgota EEZ līgumam ar EEZ līguma I pielikumā minētajiem nozaru pielāgojumiem.